b'\n_START_ARTICLE_\nPoljska knji\xc5\xbeevnost\n_START_PARAGRAPH_\nPoljska knji\xc5\xbeevnost se je za\xc4\x8dela razvijati v okviru cerkvenega kr\xc5\xa1\xc4\x8danskega pismenstva v latin\xc5\xa1\xc4\x8dini. Dalje se je razvijala v srednjem veku z nastankom Univerze v Krakovu. Sledilo je obdobje humanizma in renesanse, ko nastopi zlata doba poljske knji\xc5\xbeevnosti v 16. stoletju. Razvijala se je na kri\xc5\xbei\xc5\xa1\xc4\x8du dveh kultur, zahodnoevropske - rimske in vzhodnoevropske - bizantinske. Ozemlje Poljske je bilo tudi na obmo\xc4\x8dju germanskih kot baltoslovanskih ekspanzivnih te\xc5\xbeenj. Poljska knji\xc5\xbeevnost se je ves \xc4\x8das vklju\xc4\x8devala v evropske duhovne in literarne tokove ter se postavljala ob bok drugim velikim evropskim narodom.\n_START_SECTION_\nHumanizem in reformacija\n_START_PARAGRAPH_\nV 16. stoletju je doseglo poljsko kraljestvo vrhunec, obsegalo je Poljsko in Veliko kne\xc5\xbeevino Litvo z Ukrajino, kjer je imelo plemstvo z razli\xc4\x8dnimi jezikovnimi in verskimi ozadji enake pravice. Konec 16. stoletja je postala Poljska Republikanska monarhija z velikimi privilegiji plemstva - \xc5\xa1lahte, ki je volilo kralja. Pod vplivom humanizma, nara\xc5\xa1\xc4\x8dajo\xc4\x8de izobra\xc5\xbeenosti plemstva in reformacije je to Zlata doba poljske knji\xc5\xbeevnosti. Poljaki so med slovanskimi narodi med prvimi ustvarili bogato posvetno knji\xc5\xbeevnost in utemeljili enoten knji\xc5\xbeni jezik. Za utemeljitelja poljskega leposlovja velja Mikolaj Rej - (1505-1569), ima podobno vlogo kot pri Slovencih Primo\xc5\xbe Trubar. Bil je kalvinist in je pod vplivom reformacijskega pogleda na pisanje pisal izklju\xc4\x8dno v doma\xc4\x8dem poljskem jeziku. Njegova satiri\xc4\x8dna in moralisti\xc4\x8dna dela so napisana v humanisti\xc4\x8dnem in reformacijskem duhu. Napisal je pomembna pripovedna dela. V tem obdobju je nastopil tudi Jan Kochanowski (1530-1584), odli\xc4\x8den humanisti\xc4\x8dno izobra\xc5\xbeen in svetovljanski plemi\xc4\x8d, velja za prvega pravega poljskega pesnika. Spada v sam vrh evropske renesan\xc4\x8dne poezije. Med zelo pomembnimi pisatelji iz tega obdobja so bili \xc5\xa1e Marcin Bielski (1495-1575) - zgodovinar, Andrzej Frycz Modrzewski (1503-1572)- humanist, njegov politi\xc4\x8dni nasprotnik Stanis\xc5\x82aw Orzechowski (1513-1566)- politi\xc4\x8dni pisatelj in Piotr Skarga (1536-1612)- jezuitski pridigar.\n_START_SECTION_\nKlasicizem\n_START_PARAGRAPH_\nSredi 18. stoletja je na Poljskem za\xc5\xbeivel klasicizem, pre\xc5\xbeet s tipi\xc4\x8dnim razsvetljenstvom s treznim , sinteti\xc4\x8dnim slogom, kateri se pojavi v poljski knji\xc5\xbeevnosti. Vztrajal je prva desetletja 18. stoletja, njegovi glavni nosilci pa so v nasprotju z ostalimi deli Evrope, del razsvetljenega ni\xc5\xbejega plemstva in duhov\xc5\xa1\xc4\x8dine. Sredei\xc5\xa1\xc4\x8de kulturnega \xc5\xbeivljenja se je preneslo v Var\xc5\xa1avo. Osrednja osebnost poljskega razsvetljenstva je bil \xc5\xa1kof Ignacy Krasicki-(1735 - 1801), enciklopedist, satirik, pisec epskih in domoljubnih pesmi ter proze. Pomembna sta bila \xc5\xa1e Stanislaw Trzebecki- (1739 - 1812), najve\xc4\x8dji klasicisti\xc4\x8dni pesnik in Franciszek Zablocki- (1750 - 1821), razsvetljenec- dramatik. V 18. stoletju je Poljska v fevdalnih vojnah izgubljala ozemlje za ozemljem, mo\xc4\x8d poljskega plemstva je hitro slabela in po neuspelem uporu je bila Poljska leta 1785 razkosana med Rusijo, Avstrijo in Prusijo, kar je pustilo tudi mo\xc4\x8dan vpliv v poljski knji\xc5\xbeevnosti.'